ভিক্তর ভালদেস
ভিক্তর ভালদেস ই আরিবাস (স্পেনীয়: Víctor Valdés, স্পেনীয় উচ্চারণ: [ˈbiktor βalˈdes aˈriβas]; জন্ম ১৪ জানুয়ারি ১৯৮২) একজন স্পেনীয় পেশাদার ফুটবলার যিনি গোলরক্ষক হিসেবে খেলেছেন এবং বর্তমানে মাদ্রিদভিত্তিক ফুটবল ক্লাব ইডি মোরাতালেজ এর যুব প্রকল্পের কোচ হিসেবে দায়িত্বরত আছেন। তাকে বার্সেলোনার ইতিহাসের অন্যতম সেরা গোলরক্ষক হিসেবে গন্য করা হয়, যিনি বার্সেলোনার হয়ে উনিশটি শিরোপা জিতেছেন। যার মধ্যে রয়েছে পাঁচটি লা লিগা, তিনটি চ্যাম্পিয়নস লিগ এবং তিনটি কোপা দেল রে শিরোপা। তিনি রেকর্ড পাঁচবার জামোরা ট্রফি জিতেছেন। তিনি গোলরক্ষক হিসেবে বার্সেলোনার হয়ে সবচেয়ে বেশি খেলায় মাঠে নেমেছেন। ২০০২–০৩ মৌসুমে মূল দলে যোগ দেওয়ার পূর্বে তিনি যুব দলে ও বার্সেলোনা বি দলে খেলেছেন।